Bírálták szakértelmét is, miután megvizsgálták a doktori munkáját. Daniel Nexon, a washingtoni Georgetown Egyetem professzora például azt kifogásolta, hogy Gorka úgy állítja be magát a radikális dzsihádista ideológia szakértőjének, hogy a Közel-Keleten nem töltött el hosszabb időt, nem tud arabul, ezért a Koránt is csak fordításban olvashatta. A disszertációban az iszlám és a demokrácia viszonyát egy 1953-as könyv alapján vizsgálja, a terrorizmus elemzéséhez pedig olyan könyvet használt, amelynek forrásai a Szovjetunió szétesése, az al-Káida létrejötte és a 2001. szeptember 11-ei New York-i támadás előtti időkből származnak. Gorka ettől függetlenül szakértőként szerepelt a médiában, aki többször is Trump védelmére kelt, ugyanakkor kritizálták „iszlamofób” hozzáállása és más, szakértők figyelmen kívül hagyása miatt.